**Tampereen nykytaiteen museo** on Tampereella toimiva museoyksikkö, joka kuuluu nykyään Tampereen taidemuseon alaisuuteen. Se osallistuu Tampereen taidemuseon näyttelytoimintaan sekä vastaa kaupungin taidekokoelman sijoituksesta ja huollosta. Lisäksi museo järjestää taideprojekteja vaihtuvissa tiloissa ympäri kaupunkia.

Tampereen nykytaiteen museo on Suomen museoliiton jäsenmuseo.

Kokoelmat
---------

Nykytaiteen museo järjesti aikoinaan näyttelyitä Taidehalli TR1:ssä, joka sijaitsi Finlaysonin vanhalla tehdasalueella.
Museon oma kokoelma käsittää taidetta 1910–1990-luvuilta, mutta sen pääpaino on vuoden 1960 jälkeen hankitussa suomalaisessa taiteessa. Kokoelman pohjana on vuonna 1964 perustettu Tampereen nykytaiteen kokoelma sekä kaupungin hankkima Wäinö Aaltosen 70 teoksen kokoelma. Vuonna 1972 kokoelma laajeni lahjoituksena saadulla Jussi Mäntysen kipsiveistosten kokoelmalla. Nykytaiteen museoon kokoelmaan kuuluu yhteensä 916 teosta, joista viimeisin on hankittu vuonna 1999.

Museo huolehtii oman kokoelmansa lisäksi Tampereen kaupungin yleisen taidekokoelman sekä siihen kuuluvien julkisten veistosten ja monumenttien hoitamisesta. Vuoden 2012 alussa kaupungin kokoelmaan kuului noin 5 500 teosta, jotka edustavat pääosin kotimaista taidetta 1900-luvun alusta nykypäiviin asti. Tamperelaisen taiteen osuus on lähes 75 prosenttia. Taideteoksia on sijoitettu nähtäville kaupungin omistamiin tiloihin, kuten virastoihin, kouluihin, päiväkoteihin ja sairaaloihin. Kokoelmaa kartutetaan jatkuvasti uusilla hankinnoilla, joista päättää kaupungin kulttuuri- ja vapaa-aikapalvelujen johtokunta. Nykytaiteen museo valmistelee ja toimeenpanee taidehankintapäätökset.

Nykytaiteen museo toimi pitkään Haapasen huvilassa. Kuva on otettu kesällä 2006, jolloin talossa sijaitsi taidemuseo Willa MAC.

Historia
--------

Nykytaiteen museo aloitti toimintansa Pyynikinrinteellä Palomäentiellä helmikuussa 1966. Se avasi näyttelytilat palatsimaiseen Haapasen huvilaan, joka oli rakennettu vuonna 1929 apteekkari Severi Haapasen yksityiskodiksi. Tampereen kaupunki oli ostanut kiinteistön vuonna 1945, jonka jälkeen se oli toiminut asuntolana. Museon avautuessa huvilasta tuli Tampereen ensimmäinen kunnallinen taidemuseo ja ensimmäinen nykytaiteen museo Suomessa.

Nykytaiteen museo muutti pois Haapasen huvilasta vuonna 1993, jolloin sen hallinto ja varasto siirrettiin Hatanpään sairaalalta vuokrattuihin tiloihin. Samalla päättyi museon säännöllinen näyttelytoiminta omissa tiloissa. Näyttelyitä järjestettiin silti aika ajoin eri puolilla kaupunkia. Vuonna 1998 Nykytaiteen museo liitettiin kaupungin museotoimeen, ja se sai uudet toimitilat museokeskus Vapriikista. Museo osallistui Vapriikin näyttelytoimintaan, kunnes se vuonna 2005 siirtyi Tampereen taidemuseon alaisuuteen.

Lähteet
-------

1. 1 2 3  Tampereen nykytaiteen museo  2013. Tampereen taidemuseo:  Tampereen kaupunki. Viitattu 8.2.2014.
2. 1 2  Museot.fi: Tampereen nykytaiteen museo Suomen museoliitto. Viitattu 8.2.2014.
3. ↑  TR1:n näyttelyprofiili Tampere:  Tampereen kaupunki.  Arkistoitu 1.3.2014. Viitattu 1.3.2014.
4. 1 2  Viisi kokoelmaa  21.12.2012. Tampereen taidemuseo:  Tampereen kaupunki. Viitattu 8.2.2014.
5. 1 2 3  Nykytaiteen museon kokoelmat  12.5.2005. Museokeskus Vapriikki:  Tampereen kaupunki.  Arkistoitu 25.11.2005. Viitattu 8.2.2014.
6. ↑  Tampereen taidemuseon kokoelmat  2.1.2013. Tampereen taidemuseo:  Tampereen kaupunki. Viitattu 8.2.2014.
7. ↑  Suominen, Tapio: Tamperelaiset taideostoksilla.  *Museoon*, 2012, nro 1, s. 4–7.
8. ↑  Keskinen, Jouni: Kaupunginosa VII – Pyynikinrinne *Koskesta voimaa*.  1999–2006. Tampereen kaupungin elinkeinokeskus. Viitattu 31.3.2020.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Tampereen nykytaiteen museo**.
* Tampereen julkiset veistokset ja monumentit (Arkistoitu – Internet Archive)
* Tampereen muistolaatat ja muut muistomerkit
* Tampereen naisaiheisia julkisia veistoksia esittelevä kulttuuriraitti

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Perustiedot Wikidatassa: Tampereen nykytaiteen museo (Q11896309)ohje |
| --- |
|  |
| esiintymä kohteesta | museo |
|  |
| valtio | Suomi |
|  |
| sijaitsee hallinnollisessa yksikössä | Tampere |
|  |
|  |

 |